CELEX: 
Language: ga
Date: 2021-01-26 00:00:00
Title: RIALACHÁN TARMLIGTHE (AE) …/... ÓN gCOIMISIÚN lena leasaítear Rialachán Tarmligthe (AE) Uimh. 667/2014 ón gCoimisiún i dtaca le hinneachar an chomhaid atá le cur faoi bhráid an Údaráis Eorpaigh um Urrúis agus Margaí ag an oifigeach imscrúdúcháin, leis an gceart éisteacht a fháil maidir le cinntí eatramhacha, agus le fíneálacha agus íocaíochtaí pionósacha tréimhsiúla a thaisceadh

MEABHRÁN MÍNIÚCHÁIN
            
            
               1.COMHTHÉACS AN GHNÍMH THARMLIGTHE
            
            
               Tá an tÚdarás Eorpach um Urrúis agus Margaí (‘ESMA’) freagrach as clárú agus maoirseacht stórtha trádála san Aontas Eorpach. I Márta 2014, ghlac an Coimisiún Rialachán Tarmligthe (AE) Uimh. 667/2014 lena bhforlíontar Rialachán (AE) Uimh. 648/2012 maidir le díorthaigh thar an gcuntar, contrapháirtithe lárnacha agus stórtha trádála
                  1
                (an Rialachán maidir le Bonneagar Margaidh Eorpach, ‘EMIR’) i dtaca le rialacha nós imeachta maidir le pionóis a fhorchuireann ESMA ar stórtha trádála, lena n‑áirítear rialacha maidir le cearta na cosanta
                  2
               .
            
            
               Rialachán (AE) 2019/834 an 20 Bealtaine 2019 lena leasaítear EMIR, foilsíodh é in Iris Oifigiúil an Aontais Eorpaigh an 28 Bealtaine 2019
                  3
                (‘EMIR REFIT’). i dtaca leis na rialacha nós imeachta maidir le pionóis a fhorchuireann ESMA ar stórtha trádála, tugtar roinnt leasuithe isteach le EMIR REFIT a bhaineann leis na cearta chun rochtain a fháil ar chomhad na ndaoine atá faoi réir na n‑imscrúduithe (lena n‑áirítear na teorainneacha ar an rochtain sin lena n‑eisiatar doiciméid ullmhúcháin inmheánacha ESMA agus faisnéis rúnda eile), le méid na bhfíneálacha agus na n‑íocaíochtaí tréimhsiúla is féidir le ESMA a fhorchur ar stórtha trádála, agus le cearta na cosanta. 
            
            
               Go háirithe, maidir le cearta na cosanta, tugtar deis le EMIR REFIT do ESMA cinntí eatramhacha a ghlacadh chun bearta maoirseachta áirithe a fhorchur ar dhaoine atá faoi réir imeachtaí, gan iad a éisteacht ar dtús, nuair atá gá le gníomhaíocht phráinneach chun gar-dhamáiste suntasach don chóras airgeadais a chosc nó chun gar-dhamáiste suntasach do shláine, trédhearcacht, éifeachtúlacht agus feidhmiú ordúil na margaí airgeadais a chosc, lena n‑áirítear gar-dhamáiste suntasach do chobhsaíocht nó cruinneas na sonraí a thuairiscítear do stór trádála. Foráiltear in EMIR REFIT go ndéanfaidh ESMA an duine atá faoi réir imeachtaí a éisteacht a luaithe is féidir tar éis na cinntí eatramhacha sin a ghlacadh.
            
            
               D’fhonn an riail nósanna imeachta atá ann cheana a oiriúnú chun athruithe a tugadh isteach le EMIR REFIT a chur san áireamh, leasaítear Rialachán Tarmligthe (AE) Uimh. 667/2014 leis an togra seo i dtaca leis na rialacha nós imeachta maidir le pionóis a fhorchuireann ESMA ar stórtha trádála, rialacha dá bhforáiltear in Airteagal 65(7) de EMIR. 
            
            
               Tá an gníomh tarmligthe le glacadh i gcomhréir le hAirteagal 82 de EMIR agus le hAirteagal 290 den Chonradh ar Fheidhmiú an Aontais Eorpaigh.
            
            
               2.COMHAIRLIÚCHÁIN ROIMH GHLACADH AN GHNÍMH
            
            
               Gnéithe nós imeachta
            
            
               An 24 Meán Fómhair 2019, d’iarr an Coimisiún ar ESMA a chuid tuairimí (‘comhairle theicniúil’) maidir le gníomh tarmligthe ón gCoimisiún lena sonraítear a thuilleadh na rialacha nós imeachta maidir le nósanna imeachta i ndáil le pionóis a fhorchuirtear ar chontrapháirtithe lárnacha tríú tír (CPLanna), rialacha atá le glacadh i gcomhréir le hAirteagal 25i(7) de EMIR. Bhain an iarraidh ar chomhairle theicniúil freisin le hathruithe féideartha ar Rialachán Tarmligthe (AE) Uimh. 667/2014 i dtaca le rialacha nós imeachta maidir le pionóis a fhorchuireann ESMA ar stórtha trádála, lena n‑áirítear rialacha maidir le cearta na cosanta agus forálacha ama, chun leasuithe ar EMIR a rinneadh trí EMIR REFIT a chur san áireamh. 
            
            
               Rinne ESMA comhairliúchán poiblí maidir lena dhréachtchomhairle theicniúil ón 13 Nollaig 2019 go dtí an 18 Eanáir 2020. Thug cúigear freagróirí de chuid an chomhairliúcháin aiseolas poiblí agus d’fheagair freagróir amháin go rúnda. Na freagraí neamhrúnda ar an gcomhairliúchán, foilsítear iad ar shuíomh gréasáin ESMA
                  4
               . Is é an 31 Márta 2020 a ghlac ESMA a chomhairle theicniúil chríochnaitheach. 
            
            
               Idir an 28 Meán Fómhair agus an 12 Deireadh Fómhair 2020, chuaigh an Coimisiún i gcomhairle trí nós imeachta i scríbhinn le Sainghrúpa an Choiste Eorpaigh um Urrúis (EGESC) maidir le hinneachar sealadach an ghnímh tharmligthe seo. Is éard atá in EGESC ionadaithe ó na Ballstáit, ón mBanc Ceannais Eorpach, ó Rúnaíocht an Choiste um Ghnóthaí Eacnamaíochta agus Airgeadaíochta i bParlaimint na hEorpa, agus ó ESMA. Ní bhfuair an Coimisiún aon bharúil ó chomhaltaí EGESC maidir leis an gcur chuige atá beartaithe aige.
            
            
               Dearcadh na bpáirtithe leasmhara
            
            
               A mhéid is ábhartha maidir le leasú a dhéanamh ar na rialacha nós imeachta i ndáil le pionóis a fhorchuireann ESMA ar stórtha trádála, tríd is tríd d’aontaigh freagróirí leis an togra ó ESMA nó níor chuir siad ina gcoinne.
            
            
               Baineann an príomhthogra a rinne ESMA le nós imeachta nua a thabhairt isteach maidir le cinntí eatramhacha a ghlacadh. Ba cheart don nós imeachta sin a fhágáil go mbeidh ESMA in ann beart maoirseachta a ghlacadh gan na daoine lena mbaineann a éisteacht ar dtús i gcás ina bhfuil gá le gníomhaíocht phráinneach chun gar-dhamáiste suntasach don chóras airgeadais a chosc nó chun gar-dhamáiste suntasach do shláine, trédhearcacht, éifeachtúlacht agus feidhmiú ordúil na margaí airgeadais a chosc, lena n‑áirítear gar-dhamáiste suntasach do chobhsaíocht nó cruinneas na sonraí a thuairiscítear do stór trádála.
            
            
               Cé go bhfuil na cúiseanna as a n‑eascraíonn cinneadh eatramhach i gcás CPLanna tríú tír agus i gcás stórtha trádála beagán éagsúil, mar atá an cineál birt maoirseachta is féidir le ESMA a dhéanamh sa dá chás, molann ESMA na rialacha nós imeachta maidir le cinntí eatramhacha a ghlacadh i ndáil le stórtha trádála a ailíniú leis na rialacha atá ann i gcás CPLanna tríú tír.
            
            
               An chumhacht atá ag ESMA cinntí eatramhacha a ghlacadh gan na daoine lena mbaineann a éisteacht ar dtús, níor cheart dó difear a dhéanamh don cheart éisteacht a fháil ón oifigeach imscrúdúcháin, a d’áitigh freagróir amháin. Mhol freagróir amháin gur cheart rochtain a bheith ar na comhaid a luaithe is féidir, agus sula ndéanfaidh ESMA a chinneadh eatramhach a ghlacadh, ionas go mbeidh an oiread ama is féidir ag na daoine lena mbaineann chun an chosaint a ullmhú. Ina theannta sin d’iarr freagróirí freisin tuilleadh soiléireachta maidir leis an gciall atá le ‘gar-dhamáiste suntasach’.
            
            
               Ba cheart a thabhairt faoi deara go leagtar síos in EMIR an chumhacht atá ag ESMA cinntí eatramhacha a ghlacadh. Ar mhaithe le gar-dhamáiste suntasach don chóras airgeadais a chosc, leagtar eisceacht síos in EMIR ón riail ghinearálta gur cheart daoine lena mbaineann a éisteacht sula ndéanfar cinneadh. Éifeachtúlacht an nós imeachta agus éifeachtacht na cumhachta atá ag ESMA cinneadh eatramhach a ghlacadh, chun na nithe sin a áirithiú aontaíonn an Coimisiún le ESMA gur cheart feidhm a bheith ag an eisceacht sin freisin maidir leis an gceart éisteacht a fháil ón oifigeach imscrúdúcháin. 
            
            
               Tugann an Coimisiún dá aire freisin go gceanglaítear le EMIR go dtabharfaidh ESMA an deis do na daoine lena mbaineann éisteacht a fháil a luaithe is féidir tar éis dó an cinneadh eatramhach a dhéanamh. I ndáil leis sin, aontaíonn an Coimisiún leis an togra ó ESMA rochtain ar an gcomhad a cheadú a luaithe a chuirfidh an t‑oifigeach imscrúdúcháin a chinntí faoi bhráid ESMA, agus go mb’fhéidir sin a dhéanamh tráth sula nglacfaidh ESMA a chinneadh eatramhach. Dá mbeadh rochtain ar an gcomhad ag an gcéim sin, bheadh na daoine lena mbaineann in ann barúlacha a ullmhú agus a chur faoi bhráid ESMA níos luaithe ná mar a bheadh mura ndeonófaí rochtain ar an gcomhad go dtí go mbeadh a chinneadh eatramhach glactha ag ESMA. Ionas nach mbainfear an bonn d’éifeachtúlacht an nós imeachta ná d’éifeachtacht na cumhachta atá ag ESMA cinntí eatramhacha a ghlacadh, comhaontaíonn an Coimisiún freisin nár cheart don rochtain sin ar an gcomhad an chumhacht atá ag ESMA an cinneadh eatramhach a ghlacadh a chur ar fionraí.
            
         
         
            
               Maidir leis an gciall atá le ‘gar-dhamáiste suntasach’ do chórais airgeadais, cuireann an Coimisiún i bhfios go láidir go sainíonn na comhreachtóirí in EMIR an comhthéacs ina bhféadfaidh ESMA cinntí eatramhacha a ghlacadh. Níor cheart é a shainiú a thuilleadh sa ghníomh tarmligthe.
            
            
               3.EILIMINTÍ DLÍ AN GHNÍMH THARMLIGTHE
            
            
               Leagtar amach in Airteagal 1 na hathruithe seo a leanas ar Rialachán Tarmligthe (AE) Uimh. 667/2014: 
            
            
               –An comhad iomlán atá le cur faoi bhráid ESMA ag an oifigeach imscrúdúcháin, lena n‑áirítear a ráiteas cinntí agus cóip den ráiteas cinntí ba bhonn don éisteacht a tugadh don duine atá faoi réir imscrúdúcháin;
            
            
               –An nós imeachta um an gceart chun éisteacht a fháil ó ESMA i gcás cinntí eatramhacha;
            
            
               –I gcás ina mbaileoidh ESMA iliomad fíneálacha nó íocaíochtaí pionósacha tréimhsiúla ag an am céanna, áiritheoidh oifigeach cuntasaíochta ESMA go dtaiscfear iad i gcuntais nó i bhfochuntais éagsúla.
            
            
               Leagtar amach in Airteagal 2 dáta theacht i bhfeidhm an rialacháin leasaithigh tarmligthe.
            
            
               4.MEASÚNÚ TIONCHAIR
            
            
               De réir Airteagal 64(7) de EMIR, caithfidh an Coimisiún rialacha nós imeachta a ghlacadh maidir le feidhmiú na cumhachta chun fíneálacha nó íocaíochtaí tréimhsiúla pionóis a fhorchur, lena n‑áirítear forálacha maidir le cearta na cosanta, forálacha ama, agus fíneálacha nó íocaíochtaí tréimhsiúla pionóis a bhailiú, agus glacfaidh sé rialacha mionsonraithe maidir leis na tréimhsí teorann i dtaca le pionóis a fhorchur agus a fhorfheidhmiú.
            
            
               Rinne an Coimisiún breithniú iomlán ar na huiríll uile a fuarthas, lena n‑áirítear an chomhairle theicniúil a sholáthair ESMA, na freagraí ar chomhairliúchán poiblí ESMA agus an  t‑aiseolas ó EGESC. Ar an mbonn sin, tá an Coimisiún ag moladh gníomh tarmligthe a ghlacadh faoi Airteagal 64(7) de EMIR, gníomh lena leasaítear Rialachán Tarmligthe 667/2014 i dtaca le rialacha nós imeachta maidir le pionóis a fhorchuireann ESMA ar stórtha trádála, lena n‑áirítear rialacha maidir le cearta na cosanta. 
            
            
               Níor ullmhaíodh measúnú tionchair ar leithligh ar roinnt cúiseanna. 
            
            
               Ar an gcéad dul síos, leagtar síos in Airteagail 62 go 68 de EMIR na príomhphrionsabail a bhaineann leis na rialacha nós imeachta maidir le pionóis a fhorchuireann ESMA ar stórtha trádála. An measúnú ar na roghanna beartais éagsúla, rinne na comhreachtachtóirí cheana é mar chuid de EMIR agus na leasuithe a rinneadh air ina dhiaidh sin le EMIR REFIT a fhormheas. 
            
            
               Ar an dara dul síos, na leasuithe ar Rialachán Tarmligthe (AE) Uimh. 667/2014 a bheartaítear leis an ngníomh tarmligthe seo, ní chumhdaítear leo ach gnéithe nós imeachta lena sonraítear a thuilleadh na rialacha a leagtar síos in EMIR. Baineann na leasuithe sin le hinneachar an chomhaid atá an t‑oifigeach imscrúdúcháin le tarchur chuig ESMA, leis an gceart éisteacht a fháil ón oifigeach imscrúdúcháin agus o ESMA i gcás cinntí eatramhacha a dhéanann ESMA, agus le leasuithe eile arb é is aidhm dóibh na rialacha nós imeachta sin a ailíniú leo sin is infheidhme i gcás CPLanna tríú tír. Mar sin, tá tionchar teoranta ag na leasuithe sin ar chostais do dhaoine atá faoi réir imscrúduithe nó imeachtaí.
            
            
               Chloígh an Coimisiún go dlúth le comhairle theicniúil ESMA. Mar sin féin, cuirtear i láthair sa roinn seo na roghanna beartais a ndearna an Coimisiún breithniú orthu. 
            
            
               Inneachar an chomhaid atá le cur faoi bhráid ESMA ag an oifigeach imscrúdúcháin
            
            
               Ar mhaithe le trédhearcacht, ba cheart a cheangal ar an oifigeach imscrúdúcháin i gcónaí ní hamháin an ráiteas críochnaitheach cinntí a chuimsiú sa chomhad a chuireann sé faoi bhráid ESMA, ach an ráiteas bunaidh freisin, arb é ba bhonn do na barúlacha a chuir na daoine lena mbaineann isteach. Ba cheart feidhm a bheith ag an oibleagáid sin cuma cé chomh suntasach atá na difríochtaí idir an dá ráiteas.
            
            
               Cinntí eatramhacha
            
            
               Leagtar síos in EMIR an chumhacht atá ag ESMA cinntí eatramhacha a ghlacadh gan na daoine lena mbaineann a éisteacht. Ar mhaithe le gar-dhamáiste suntasach don chóras airgeadais a chosc, leagtar eisceacht síos in EMIR ón riail ghinearálta gur cheart daoine lena mbaineann a éisteacht sula ndéanfar cinneadh. Éifeachtúlacht an nós imeachta agus éifeachtacht na cumhachta atá ag ESMA cinneadh eatramhach a ghlacadh, chun na nithe sin a áirithiú comhaontaíonn an Coimisiún le ESMA gur cheart feidhm a bheith ag an eisceacht sin maidir leis an gceart éisteacht a fháil ón oifigeach imscrúdúcháin. 
            
            
               Ceanglaítear le EMIR go dtabharfaidh ESMA an deis do na daoine lena mbaineann éisteacht a fháil a luaithe is féidir tar éis dó an cinneadh eatramhach a dhéanamh. I ndáil leis sin, comhaontaíonn an Coimisiún le moladh ESMA rochtain ar an gcomhad a cheadú a luaithe a chuirfidh an t‑oifigeach imscrúdúcháin a chinntí faoi bhráid ESMA, agus go mb’fhéidir sin a dhéanamh tráth sula nglacfaidh ESMA a chinneadh eatramhach. Dá mbeadh rochtain ar an gcomhad ag an gcéim sin, bheadh na daoine lena mbaineann in ann barúlacha a ullmhú agus a chur faoi bhráid ESMA níos luaithe ná mar a bheadh mura ndeonófaí rochtain ar an gcomhad go dtí go mbeadh a chinneadh glactha ag ESMA. Ionas nach mbainfear an bonn d’éifeachtúlacht an nós imeachta agus d’éifeachtacht na cumhachta atá ag ESMA cinntí eatramhacha a ghlacadh, comhaontaíonn an Coimisiún freisin nár cheart don rochtain sin ar an gcomhad an chumhacht atá ag ESMA an cinneadh eatramhach a ghlacadh a chur ar fionraí. 
            
            
               Maidir leis an gciall atá le ‘gar-dhamáiste suntasach’ do chórais airgeadais, sainíonn na comhreachtóirí in EMIR an comhthéacs ina bhféadfaidh ESMA cinntí eatramhacha a ghlacadh. Níor cheart é a shainiú a thuilleadh sa ghníomh tarmligthe.
            
         
         
            
               5.IMPLEACHTAÍ BUISÉADACHA AN GHNÍMH THARMLIGTHE
            
            
               Fíneálacha agus íocaíochtaí pionósacha tréimhsiúla a bhailíonn ESMA ó stórtha trádála, ní cuid iad d’ioncam ESMA faoi mar a shainítear in Airteagal 62 de Rialachán 1095/2010. Ba cheart fíneálacha agus íocaíochtaí pionósacha tréimhsiúla a bhailíonn ESMA a aistriú chuig an gCoimisiún agus a iontráil i mbuiséad an Aontais faoi ioncam ginearálta. 
            
            
               RIALACHÁN TARMLIGTHE (AE) …/... ÓN gCOIMISIÚN
            
            
               an 26.1.2021
            
            
               lena leasaítear Rialachán Tarmligthe (AE) Uimh. 667/2014 ón gCoimisiún i dtaca le hinneachar an chomhaid atá le cur faoi bhráid an Údaráis Eorpaigh um Urrúis agus Margaí ag an oifigeach imscrúdúcháin, leis an gceart éisteacht a fháil maidir le cinntí eatramhacha, agus le fíneálacha agus íocaíochtaí pionósacha tréimhsiúla a thaisceadh
            
            
               (Téacs atá ábhartha maidir le LEE)
            
            
               TÁ AN COIMISIÚN EORPACH,
            
            
               Ag féachaint don Chonradh ar Fheidhmiú an Aontais Eorpaigh,
            
            
               Ag féachaint do Rialachán (AE) Uimh. 648/2012 ó Pharlaimint na hEorpa agus ón gComhairle an 4 Iúil 2012 maidir le díorthaigh thar an gcuntar, contrapháirtithe lárnacha agus stórtha trádála
                  5
               , agus go háirithe Airteagal 64(7) de,
            
            
               De bharr an mhéid seo a leanas:
            
            
               (1)Leasaíodh Rialachán (AE) Uimh. 648/2012 le Rialachán (AE) 2019/834 ó Pharlaimint na hEorpa agus ón gComhairle
                  6
               . Bhain na leasuithe sin, inter alia, leis an sainmhíniú ar chontrapháirtithe airgeadais, leis an gceart atá ag daoine atá faoi réir imscrúdaithe rochtain a fháil ar an gcomhad imscrúdúcháin, leis na fíneálacha atá le híoc ag stór trádála a rinne, d’aon ghnó nó le faillí, ceann de na sáruithe a liostaítear in Iarscríbhinn I a ghabhann le Rialachán (AE) Uimh. 648/2012, agus leis an gceart atá ag daoine a d’fhéadfadh a bheith faoi réir íocaíocht phionósach thréimhsiúil, an ceart atá acu éisteacht a fháil.
            
            
               (2)Is ar bhonn Airteagal 64(7) de Rialachán (AE) Uimh. 648/2012 a glacadh Rialachán Tarmligthe (AE) Uimh. 667/2014 ón gCoimisiún
                  7
               , agus déileáiltear ann leis na rialacha nós imeachta maidir le pionóis a fhorchuireann an tÚdarás Eorpach um Urrúis agus Margaí (‘ESMA’) ar stórtha trádála, lena n‑áirítear rialacha maidir le cearta na cosanta. Na leasuithe a tugadh isteach i Rialachán (AE) Uimh. 648/2012 le Rialachán (AE) 2019/834, ós rud é go mbaineann siad leis na rialacha nós imeachta sin, is gá a áirithiú go léirítear na leasuithe sin i Rialachán Tarmligthe (AE) Uimh. 667/2014 freisin.
            
            
               (3)Tá sé tábhachtach trédhearcacht a áirithiú idir an t‑oifigeach imscrúdúcháin a cheapann ESMA i gcomhréir le hAirteagal 64 de Rialachán (AE) Uimh. 648/2012 agus ESMA féin. Éilíonn an trédhearcacht sin an dá ní seo a leanas a bheith i gcomhad an oifigigh imscrúdúcháin – na haighneachtaí a rinne na daoine atá faoi réir an imscrúdaithe agus an ráiteas cinntí arb é ba bhonn do na haighneachtaí a chuir na daoine sin isteach.
            
            
               (4)De réir an dara fomhír d’Airteagal 67(1) de Rialachán (AE) Uimh. 648/2012, nuair atá gá le gníomhaíocht phráinneach is féidir le ESMA cinntí eatramhacha a ghlacadh gan na daoine atá faoi réir imscrúdaithe nó imeachtaí a éisteacht ar dtús. Éifeachtacht na cumhachta atá ag ESMA cinntí eatramhacha a ghlacadh, chun sin a áirithiú, níor cheart é a bheith de cheart ag daoine atá faoi réir imscrúdaithe rochtain a fháil ar an gcomhad ná éisteacht a fháil sula gcuirfidh an t‑oifigeach imscrúdúcháin an comhad ina bhfuil a chuid cinntí faoi bhráid ESMA, ná sula nglacfaidh ESMA a chinneadh eatramhach. Mar sin féin, ionas go n‑urramaítear cearta na cosanta, an duine atá faoi réir imscrúdaithe, ba cheart é a bheith de cheart aige rochtain a fháil ar an gcomhad a luaithe a bheidh an comhad ina bhfuil a ráiteas cinntí curtha faoi bhráid ESMA ag an oifigeach imscrúdúcháin, agus ba cheart é a bheith de cheart aige éisteacht a fháil a luaithe is féidir tar éis do ESMA a chinneadh eatramhach a ghlacadh.
            
            
               (5)De réir Airteagal 68(5) de Rialachán (AE) Uimh. 648/2012, na méideanna a chomhfhreagraíonn do na fíneálacha agus na híocaíochtaí pionósacha tréimhsiúla a bhailíonn ESMA, tá siad le leithdháileadh ar bhuiséad ginearálta an Aontais. Fíneálacha agus íocaíochtaí pionósacha tréimhsiúla a bhailíonn ESMA, ba cheart iad a thaisceadh i gcuntais úsmhara go dtí go mbeidh siad críochnaitheach. I gcás gach cinnidh lena bhforchuirtear fíneálacha nó íocaíochtaí pionósacha tréimhsiúla, ba cheart na méideanna a bhailíonn ESMA a thaisceadh i gcuntas nó i bhfochuntas ar leithligh chun a áirithiú go mbeidh siad inrianaithe go dtí go ndéanfar cinneadh críochnaitheach den chinneadh sin.
            
            
               (6)Ba cheart Rialachán Tarmligthe (AE) Uimh. 667/2014 a leasú dá réir sin.
            
            
               (7)Ar mhaithe le ESMA cumhachtaí éifeachtacha maoirseachta agus forfheidhmithe a fheidhmiú láithreach, ba cheart an Rialachán seo a theacht i bhfeidhm mar ábhar práinne,
            
            
               TAR ÉIS AN RIALACHÁN SEO A GHLACADH:
            
            
               Airteagal 1
            
            
               Leasaítear Rialachán (AE) Uimh. 667/2014 mar a leanas:
            
         
         
            
               (1)
                     in Airteagal 3, cuirtear an méid seo a leanas in ionad mhír 1:
            
            
               ‘1.
                     Sa chomhad iomlán atá le cur faoi bhráid ESMA ag an oifigeach imscrúdúcháin, cuimseofar na doiciméid a leanas:
            
            
               –(a)
                     an ráiteas cinntí agus cóip den ráiteas cinntí a dhíreofar chuig an duine atá faoi réir an imscrúdaithe;
            
            
               –(b)
                     cóip de na haighneachtaí scríofa ón duine atá faoi réir an imscrúdaithe; 
            
            
               –(c)
                     na miontuairiscí ó aon éisteacht ó bhéal.’;
            
            
               (2)
                     cuirtear isteach an tAirteagal 3a seo a leanas:
            
            
               ‘Airteagal 3a
            
            
               An ceart éisteacht a fháil ó ESMA maidir le cinntí eatramhacha i ndáil le bearta maoirseachta 
            
            
               1.De mhaolú ar Airteagail 2 agus 3, an nós imeachta a leagtar amach san Airteagal seo, beidh feidhm aige i gcás ina nglacfaidh ESMA cinntí eatramhacha de bhun an dara fomhír d’Airteagal 67(1) de Rialachán (AE) Uimh. 648/2012.
            
            
               2.Cuirfidh an t‑oifigeach imscrúdúcháin an comhad ina bhfuil a chuid cinntí faoi bhráid ESMA agus cuirfidh sé an duine atá faoi réir imscrúdaithe ar an eolas láithreach maidir lena chuid cinntí, ach ní thabharfaidh sé an deis don duine sin aighneachtaí a dhéanamh. I ráiteas cinntí an oifigigh imscrúdúcháin leagfar amach na fíorais ar dóigh gurb éard atá iontu ceann amháin nó níos mó de na sáruithe a liostaítear in Iarscríbhinn I a ghabhann le Rialachán (AE) Uimh. 648/2012, agus cuimseofar leis sin aon fhachtóir géaraitheach nó maolaitheach a bhaineann leis na sáruithe sin.
            
            
               Arna iarraidh sin air, deonóidh an t‑oifigeach imscrúdúcháin rochtain ar an gcomhad don duine atá faoi réir imscrúdaithe.
            
            
               3.I gcás ina measfaidh ESMA, maidir leis na fíorais a dtugtar tuairisc orthu i ráiteas cinntí an oifigigh imscrúdúcháin, go ndealraíonn sé nach sárú atá iontu a liostaítear in Iarscríbhinn I a ghabhann le Rialachán (AE) Uimh. 648/2012, cinnfidh sé an t‑imscrúdú a scor agus tabharfaidh sé fógra faoin gcinneadh sin don duine atá faoi réir imscrúdaithe.
            
            
               4.I gcás ina gcinnfidh ESMA go ndearna an duine atá faoi réir imscrúdaithe ceann amháin nó níos mó de na sáruithe a liostaítear in Iarscríbhinn I a ghabhann le Rialachán (AE) Uimh. 648/2012, agus ina nglacfaidh sé cinneadh eatramhach lena bhforchuirtear bearta maoirseachta faoi mar a leagtar síos in Airteagal 73(1), pointí (a), (c) agus (d) de Rialachán (AE) Uimh. 648/2012, tabharfaidh ESMA fógra faoin gcinneadh eatramhach sin don duine sin láithreach.
            
            
               Socróidh ESMA teorainn ama réasúnach ar laistigh di a fhéadfaidh na daoine atá faoi réir imscrúdaithe aighneachtaí i scríbhinn a dhéanamh maidir leis an gcinneadh eatramhach. Aighneachtaí i scríbhinn a gheofar tar éis dháta éaga na teorann ama sin, ní bheidh oibleagáid ar ESMA iad a chur san áireamh.
            
            
               Arna iarraidh sin air, deonóidh ESMA rochtain ar an gcomhad do na daoine atá faoi réir an imscrúdaithe. 
            
            
               Féadfaidh ESMA cuireadh a thabhairt do na daoine atá faoi réir imscrúdaithe freastal ar éisteacht ó bhéal. Féadfaidh na daoine atá faoi réir imscrúdaithe cúnamh a fháil óna ndlíodóirí nó ó dhaoine cáilithe eile a cheadaíonn ESMA. Ní reáchtálfar éisteachtaí ó bhéal go poiblí.
            
            
               5.A luaithe is féidir tar éis an cinneadh eatramhach a ghlacadh is ea a thabharfaidh ESMA éisteacht don duine atá faoi réir an imscrúdaithe agus a dhéanfaidh sé cinneadh críochnaitheach.
            
            
               I gcás ina measfaidh ESMA, bunaithe ar an gcomhad iomlán agus tar éis na daoine atá faoi réir imscrúdaithe a éisteacht, go ndearna an duine atá faoi réir imscrúdaithe ceann amháin nó níos mó de na sáruithe a liostaítear in Iarscríbhinn I a ghabhann le Rialachán (AE) Uimh. 648/2012, glacfaidh sé cinneadh daingniúcháin lena bhforchuirtear ceann amháin nó níos mó de na bearta maoirseachta a leagtar síos in Airteagal 73(1), pointí (a), (c) agus (d), de Rialachán (AE) Uimh. 648/2012. Tabharfaidh ESMA fógra faoin gcinneadh sin don duine lena mbaineann láithreach.
            
            
               I gcás ina nglacfaidh ESMA cinneadh críochnaitheach nach ndeimhneofar an cinneadh eatramhach leis, measfar an cinneadh eatramhach a bheith aisghairthe.’;
            
            
               (3)
                     Leasaítear Airteagal 8 mar a leanas: 
            
         
         
            
               (a)
                     cuirtear an méid seo a leanas in ionad na chéad fhomhíre: 
            
            
               ‘Méideanna na bhfíneálacha agus na n‑íocaíochtaí pionósacha tréimhsiúla a bhailíonn ESMA, taiscfear iad i gcuntas úsmhar arna oscailt ag oifigeach cuntasaíochta ESMA go dtí go mbeidh siad críochnaitheach. I gcás ina mbaileoidh ESMA iliomad fíneálacha nó íocaíochtaí pionósacha tréimhsiúla ag an am céanna, áiritheoidh oifigeach cuntasaíochta ESMA go dtaiscfear iad i gcuntais nó i bhfochuntais éagsúla. Ní dhéanfar méideanna a íocfar a iontráil i mbuiséad ESMA ná a thaifeadadh mar mhéideanna buiséadacha.’;
            
            
               (b)
                     cuirtear an méid seo a leanas in ionad an tríú fomhír:
            
            
               ‘Oifigeach Údarúcháin na hArd-Stiúrthóireachta um Chobhsaíocht Airgeadais, Seirbhísí Airgeadais agus Aontas na Margaí Caipitil de chuid an Choimisiúin Eorpaigh, tuairisceoidh Oifigeach Cuntasaíochta ESMA dó ar bhonn rialta maidir le méideanna na bhfíneálacha agus sna híocaíochtaí pionósacha tréimhsiúla a fhorchuirtear agus lena stádas.’.
            
            
               Airteagal 2
            
            
               Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.
            
            
               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            
            
               Arna dhéanamh sa Bhruiséil, 26.1.2021
            
            
               
                     Thar ceann an Choimisiúin
               
               
                     An tUachtarán
                     Ursula VON DER LEYEN
               
            
         
         
            
                  
                     (1)
                  
                        IO L 201, 27.7.2012, lch. 1
               
               
                  
                     (2)
                  
                        IO L 179, 19.6.2014, lch. 31
               
               
                  
                     (3)
                  
                        IO L 141, 29.5.2019, lch. 42 
               
               
                  
                     (4)
                  
                        
                  https://www.esma.europa.eu/press-news/consultations/consultatio n
                  ‑ccp-penalties#TODO
                   
                  https://www.esma.europa.eu/press-news/consultations/consultation-ccp-penalties#TODO
               
               
                  
                     (5)
                  
                        IO L 201, 27.7.2012, lch. 1.
               
               
                  
                     (6)
                  
                        Rialachán (AE) 2019/834 ó Pharlaimint na hEorpa agus ón gComhairle an 20 Bealtaine 2019 lena leasaítear Rialachán (AE) Uimh. 648/2012 i dtaca leis an oibleagáid imréitigh, le fionraí na hoibleagáide imréitigh, leis na ceanglais tuairiscithe, le teicnící maolaithe riosca do chonarthaí díorthach thar an gcuntar nach n‑imréitíonn contrapháirtí lárnach, le clárú agus le maoirseacht stórtha trádála agus leis na ceanglais ar stórtha trádála (IO L 141, 28.5.2019, lch. 42).
               
               
                  
                     (7)
                  
                        Rialachán Tarmligthe (AE) Uimh. 667/2014 ón gCoimisiún an 13 Márta 2014 lena bhforlíontar Rialachán (AE) Uimh. 648/2012 ó Pharlaimint na hEorpa agus ón gComhairle i dtaca le rialacha nós imeachta maidir le pionóis a fhorchuireann an tÚdarás Eorpach um Urrúis agus Margaí ar stórtha trádála, lena n‑áirítear rialacha maidir le cearta na cosanta agus le forálacha ama (IO L 179, 19.6.2014, lch. 31).